
ข่าวประชาสัมพันธ์
โครงการขับเคลื่อนการพัฒนาตามปรัชญาของเศรษฐกิจพอเพียง


ผู้ว่าราชการจังหวัดนครศรีธรรมราช (นายวิโรจน์ จิวะรังสรรค์) เปิดเผยว่า ขณะนี้รัฐบาล          ได้ดำเนินการ โครงการขับเคลื่อนการพัฒนาตามปรัชญาของเศรษฐกิจพอเพียง เพื่อสนับสนุนโครงการตามแนวพระราชดำริและโครงการตามนโยบายของรัฐบาล  โดยโครงการนี้เปิดโอกาสให้หน่วยงานภาครัฐ สมาคม มูลนิธิ สหกรณ์การเกษตร  และองค์กรเอกชน ที่เป็นนิติบุคคล ในแต่ละจังหวัด  จัดทำโครงการโดยการมีส่วนร่วมของประชาชนภายใต้ข้อเท็จจริงและความต้องการในพื้นที่ ยื่นเสนอขอรับการสนับสนุนงบประมาณได้ เป็นการพัฒนาโดยยึดพื้นที่และประชาชนเป็นหลัก นำไปสู่การพัฒนาที่สมดุล ยั่งยืน และมีภูมิคุ้มกันตามหลักปรัชญาของเศรษฐกิจพอเพียง 

จึงขอเชิญชวนหน่วยงานของรัฐ ทั้งราชการส่วนภูมิภาค ราชการส่วนท้องถิ่น รัฐวิสาหกิจ องค์การมหาชน และหน่วยงานอื่นของรัฐ รวมทั้งสมาคม มูลนิธิ สหกรณ์การเกษตร และองค์กรเอกชน               ที่เป็นนิติบุคคลในจังหวัดนครศรีธรรมราช  ได้จัดทำโครงการเสนอขอรับการสนับสนุนงบประมาณ ดังนี้


๑. ลักษณะโครงการ ต้องส่งเสริมสนับสนุนการดำเนินงานตามปรัชญาของเศรษฐกิจพอเพียง  และนำแนวพระราชดำริ หรือนโยบายรัฐบาลมาปรับใช้อย่างเหมาะสมกับพื้นที่ ภูมิสังคม อย่างใดอย่างหนึ่ง ดังนี้



๑) โครงการที่สนับสนุนการดำเนินโครงการตามแนวพระราชดำริ



๒) โครงการที่ส่งเสริมและสนับสนุนการดำเนินงานตามปรัชญาของเศรษฐกิจพอเพียง



๓) โครงการพัฒนาแหล่งน้ำเพื่ออุปโภค บริโภค



๔) โครงการพัฒนา ส่งเสริมการเกษตร และเกษตรทฤษฎีใหม่ ที่สอดคล้องและเหมาะสม          กับศักยภาพของพื้นที่



๕) โครงการพัฒนา ส่งเสริมการศึกษาและภูมิปัญญาในท้องถิ่น



๖) โครงการส่งเสริมอาชีพและพัฒนาคุณภาพชีวิตของประชาชน



๗) โครงการอนุรักษ์ทรัพยากรธรรมชาติและสิ่งแวดล้อม สนับสนุนและส่งเสริมการคุ้มครองและรักษาน้ำ ดิน เกษตร ป่าไม้ พลังงานทดแทน และสิ่งแวดล้อม

๒. วงเงินโครงการ 


๑)  กรณี ราชการส่วนท้องถิ่น  สมาคม มูลนิธิ สหกรณ์การเกษตร และองค์กรเอกชน ที่เป็นนิติบุคคล   โครงการที่เสนอแต่ละโครงการไม่ควรเกินวงเงิน ๒ ล้านบาท 


๒) กรณี หน่วยราชการส่วนภูมิภาค ราชการส่วนกลาง รัฐวิสาหกิจ องค์การมหาชน และหน่วยงานอื่นของรัฐ โครงการที่เสนอแต่ละโครงการที่ดำเนินการในจังหวัด ไม่ควรเกินวงเงิน ๓ ล้านบาท 


 

    แต่ถ้าเป็นโครงการที่ดำเนินการในพื้นที่มากกว่า ๑ จังหวัด หรือเป็นโครงการพิเศษ       ที่คาบเกี่ยวกันในระหว่างจังหวัด ไม่ควรเกินวงเงิน ๑๐ ล้านบาท 


โดยให้ยื่นโครงการต่อที่ทำการปกครองจังหวัดนครศรีธรรมราช (กลุ่มงานปกครอง) ศาลากลางจังหวัด (ชั้น ๓) ในวันและเวลาราชการได้ตั้งแต่บัดนี้เป็นต้นไป 



สอบถามรายละเอียดเพิ่มเติมและสามารถดาวน์โหลดระเบียบ หลักเกณฑ์ คู่มือ และแนวทางการดำเนินงาน พร้อมแบบเสนอโครงการได้ที่เว็บไซต์ที่ทำการปกครองจังหวัดนครศรีธรรมราช www.pokkrongnakhon.com หรือ โทรศัพท์ ๐-๗๕๓๕-๖๑๓๓ ,๐-๗๕๓๑-๐๐๙๖   
**************************






